**Jean-Prince Mpandi** (myös Jean-Pierre/ Pandi), n. 1966 – 12. elokuuta 2016 Tšimbulu, Länsi-Kasai, Kinshasan Kongo) oli kinshasankongolainen bajila-kasanga-heimon johtaja, joka vastusti Kongon presidentin Joseph Kabilan hallintoa. Hänen heimonimensä oli **Kamwina Nsapu** (VI) (myös *Kamwena, Kamuina tai Kamina)* (suom. **Musta Muurahainen**).

Opiskelu ja työ
---------------

Mpandi opiskeli maatalousteknologiaa Lubumbashissa, mutta keskeytti opinnot. 

1990-luvulla Mpandi teki kauppaa timanteilla, mutta joutui vuonna 2000 lähtemään maanpakoon, koska häntä epäiltiin timanttikaupoissa petoksesta. 

Vuosina 2004–2005 Mpandi perusti Kasain Tshikapaan kansanparannusta tarjoavan terveysaseman. Mpandin mukaan hän oli oppinut parannustaitoja kiinalaisilta parantajilta. Välillä Mpandi sanoi käyneensä Kiinassa, välillä kertoi olevansa eläinlääkäri. Mpandi asui myös Sambiassa ja Etelä-Afrikassa.

Bajila-kasangojen johtajana
---------------------------

Mpandi ryhtyi heimonsa johtajaksi vuoden 2012 lopussa. Hänen edeltäjänsä, entinen Zairen armeijan eversti Anaclet Kabeya Mupala, oli kuollut muutamaa kuukautta aiemmin epäilyttävissä oloissa. Siirtyessään johtajaksi Mpandi otti nimekseen heimojohtajien perinteisen nimen Kamwina Nsapu. Hänestä tuli kuudes Kamwina Nsapu. Hänellä oli oma aseistautunut ryhmä. Ryhmäläisistä puolet oli vuonna 2017 alle 14-vuotiaita. Hallitus syytti Nsapun joukkoja huumeiden käytöstä.

Valtion viranomaiset kieltäytyivät huhtikuussa 2016 tunnustamasta Mpandia Kamwina Nsapuksi eli bajila-kasangojen johtajaksi. Hallitus päätti nimittää hänen tilalleen toisen heimojohtajan. Kamwina-nsaput aloittivat vastarinnan. Nsapu haastoi Kabilan ja hänen hallituksensa toiminnan. Kesäkuussa hän vannoi vapauttavansa kotimaakuntansa Keski-Kasain valtion turvallisuusjoukoista, joita hän syytti väärinkäytöksistä *selvennä* asukkaita kohtaan. Nsapu hyökkäsi paikallista poliisia vastaan.

Hallituksen armeija hyökkäsi 12. elokuuta 2016 Nsapun kotiin ja surmasi hänet.

Kuoleman jälkeen
----------------

Sotilaat turmelivat Nsapun ruumista ja varastivat hänen uskonnolliset vallan tunnuksensa. Se oli isku Kamuina Nsapun jäsenille, jotka uskovat perinteiseen kongolaiseen mystiikkaan. Kannattajat vannoivat kostavansa murhan ja vaativat viranomaisia kaivamaan ruumiin ylös haudasta, koska Nsapua ei ollut haudattu perinteen mukaisesti.

Nsapun kannattajat tekivät kostoiskuja hallitusta vastaan, mistä seurasi Kasain alueella käytävä sisällissota. Heinäkuussa 2017 sodassa oli katolisen kirkon mukaan kuollut yli 3 000 ihmistä. Aiempien tietojen mukaan arvioidaan, että Kasain alueelta on paennut sotaa 1,3 miljoonaa ihmistä.

Sisäministeriön mukaan Nsapun ruumis palautettiin hänen perheelleen 15. huhtikuuta 2017, jolloin myös hautaus tapahtui. Nsapun perhe ilmoitti lopettavansa taistelut ja muut väkivaltaisuudet. Sisäministeriön mukaan kamwina-nsapu-joukot nimittivät Mpandin seuraajaksi Jacques Kabeya Ntumban.

Lähteet
-------

1. 1 2  Fessy, Thomas: What is behind Congo police beheadings? *BBC News*.  27.3.2017. British Broadcasting Corporation (BBC). Viitattu 27.11.2017. (englanniksi)
2. 1 2 3  Pike, John E.: Congo War - Kasai *Global Security*.  12.8.2017. Viitattu 27.11.2017. (englanniksi)
3. ↑  The "Kamwina Nsapu" system France Médias Monde. Viitattu 27.11.2017. (englanniksi)
4. ↑  Cochi, Marco: Kamwina Nsapu: the most serious threat for Congo's President Kabila *eastwest.eu*. Viitattu 21.1.2018. (englanniksi)
5. 1 2 3 4  YK: Kongossa uskotaan löytyneen lähes 40 uutta joukkohautaa *Demokraatti.fi*.  13.7.2017. Kustannus Oy Demari. Viitattu 27.11.2017.
6. 1 2 3  Pike, John E.: Kamuina Nsapu  13.8.2017. John E. Pike. Viitattu 27.11.2017. (englanniksi)
7. 1 2  Etelä-Kongon mystikkojen ja armeijan kamppailusta tuli etnistä sotaa | The Ulkopolitist *www.ulkopolitist.fi*. Viitattu 21.1.2018.
8. 1 2  American UN official has been kidnapped in the Congo *Mail Online*.  14.3.2017. Associated Newspapers Ltd. Viitattu 27.11.2017. (englanniksi)
9. ↑  At Least 13 Killed in Clashes in Central DRC *VOA*.  23.9.2016. The Voice Of America (VOA). Viitattu 27.11.2017. (englanniksi)
10. ↑  Congo Returns Militia Leader's Body; New Chief Named *VOA*. Viitattu 21.1.2018. (englanniksi)